Document ID: 32005D0573

KOMISJONI OTSUS,
22. juuli 2005,
millega muudetakse otsust 2002/994/EÜ, mis käsitleb teatavaid kaitsemeetmeid teatavate Hiinast pärit loomsete saaduste suhtes
(teatavaks tehtud numbri K(2005) 2764 all)
(EMPs kohaldatav tekst)
(2005/573/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 18. detsembri 1997. aasta direktiivi 97/78/EÜ, milles sätestatakse kolmandatest riikidest ühendusse toodavate toodete veterinaarkontrolli põhimõtted, (1) eriti selle artikli 22 lõiget 1,
ning arvestades järgmist:
(1)
Pärast seda, kui teatavates Hiinast imporditud loomsetes saadustes tuvastati veterinaarravimite jääke ja kõnealusesse riiki tehtud kontrollkülastuse käigus leiti veterinaarravimeid käsitleva seadusandluse ning elusloomade ja loomsete saaduste jääkide kontrollimise süsteemiga seotud puudusi, võttis komisjon vastu otsuse 2002/69/EÜ. (2)
(2)
Seejärel võtsid Hiina ametiasutused parandusmeetmeid ning esitati lisateavet ja anti täiendavaid garantiisid. Koos komisjoni talituste ja liikmesriikide teostatud kontrollide positiivsete tulemustega võimaldasid kõnealused meetmed muuta otsust 2002/69/EÜ ning võtta järgnevaid meetmeid, et lubada Hiinast importida loomseid saadusi. Kõnealused muudatused konsolideeriti komisjoni 20. detsembri 2002. aasta otsuses 2002/994/EÜ, mis käsitleb teatavaid kaitsemeetmeid teatavate Hiinast pärit loomsete saaduste suhtes, (3) millega tühistati otsus 2002/69/EÜ.
(3)
Liikmesriikide poolt pärast otsuse 2004/621/EÜ vastuvõtmist läbiviidud kontrollide tulemused toodete puhul, mida on lubatud importida, on üldiselt positiivsed. See võimaldab kaaluda loa andmist Hiina lemmikloomatoidu importimisele. Pidades silmas madalat ohutaset tarbijale, on asjakohane vastavalt muuta kõnealust otsust.
(4)
Juriidilise selguse tagamiseks loomsete saaduste suhtes, mida on keelatud Hiinast importida, on asjakohane selgitada otsuse 2002/994/EÜ teksti.
(5)
Seetõttu tuleks vastavalt muuta otsust 2002/994/EÜ.
(6)
Käesolevas otsuses sätestatud meetmed on kooskõlas toiduahela ja loomatervishoiu alalise komitee arvamusega,
ON VASTU VÕTNUD KÄEOLEVA OTSUSE:
Artikkel 1
Otsust 2002/994/EÜ muudetakse järgmiselt.
1.
Artiklid 2 ja 3 asendatakse järgmisega:
“Artikkel 2
1. Liikmesriigid keelavad artiklis 1 osutatud toodete impordi.
2. Erandina lõikest 1 lubavad liikmesriigid käesoleva otsuse lisas loetletud toodete importi kooskõlas asjaomaste toodete suhtes kohaldatavate loomade ja inimeste terviseohutuse erinõuetega ning lisa II osas loetletud toodete puhul vastavalt artiklile 3.
Artikkel 3
Liikmesriigid lubavad lisa II osas loetletud saaduste saadetiste importi, millega on kaasas Hiina pädeva asutuse tõend, millega kinnitatakse, et iga saadetis on enne saatmist läbinud keemilise katse tagamaks, et asjaomased saadused ei kujuta ohtu inimeste tervisele. Test tuleb läbi viia eelkõige eesmärgiga avastada klooramfenikooli ning nitrofuraani ja nende metaboliidide olemasolu. Analüüside tulemused peavad olema lisatud.”
2.
Lisa asendatakse käesoleva otsuse lisas esitatud\tekstiga.
Artikkel 2
Käesolevat otsust kohaldatakse alates 26. juulist 2005.
Artikkel 3
Käesolev otsus on adresseeritud liikmesriikidele.
Brüssel, 22. juuli 2005

Labels: 17
0
3
6
18